text: РЕГЛАМЕНТ ЗА ИЗПЪЛНЕНИЕ (ЕС) № 370/2013 НА КОМИСИЯТА
  от 22 април 2013 година
  за изменение на Регламент (ЕО) № 329/2007 на Съвета относно ограничителни мерки срещу Народна демократична република Корея
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕО) № 329/2007 на Съвета от 27 март 2007 г. относно ограничителни мерки срещу Народна демократична република Корея (1), и по-специално член 13, параграф 1, букви б), г) и д) от него,
  като има предвид, че:
  (1)
  В приложение IV към Регламент (ЕО) № 329/2007 са изброени лицата, субектите и организациите, които, след като са били посочени от Съвета за сигурност на ООН или Комитета по санкции на Съвета за сигурност на ООН в съответствие с параграф 8, буква г) от Резолюция 1718(2006) на Съвета за сигурност на ООН, са обхванати от замразяването на средства и икономически ресурси съгласно този регламент.
  (2)
  На 7 март 2013 г. Комитетът по санкциите на Съвета за сигурност на ООН добави три физически лица и два субекта към списъка на лицата, субектите и организациите, спрямо които следва да се прилага замразяването на средства и икономически ресурси. Тези субекти и физически лица следва да бъдат включени в списъка, посочен в приложение IV към Регламент (ЕО) № 329/2007.
  (3)
  В приложение V към Регламент (ЕО) № 329/2007 са изброени лицата, субектите и организациите, които не са включени в приложение IV и които, съгласно член 4, параграф 1, букви б) и в) от Обща позиция 2006/795/ОВППС, са били посочени от Съвета. Един субект, който трябва да бъде включен в списъка, посочен в приложение IV в съответствие с решението на Комитета по санкциите, следва да бъде изваден от приложение V, в което е бил включен преди това. Друго вписване, включено в списъка, посочен в приложение V, следва да бъде изменено.
  (4)
  Поради това приложения IV и V към Регламент (ЕО) № 329/2007 следва да бъдат съответно изменени.
  (5)
  За да се гарантира, че предвидените в настоящия регламент мерки са ефективни, той трябва да влезе в сила незабавно,
  ПРИЕ НАСТОЯЩИЯ РЕГЛАМЕНТ:
  Член 1
  Регламент (ЕС) № 329/2007 се изменя, както следва:
  (1)
  Приложение IV се изменя в съответствие с приложение I към настоящия регламент.
  (2)
  Приложение V се изменя в съответствие с приложение II към настоящия регламент.
  Член 2
  Настоящият регламент влиза в сила в деня на публикуването му в Официален вестник на Европейския съюз.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 22 април 2013 година.